钦定古今图书集成/方舆汇编/边裔典/第054卷 > 唐
## 钦定古今图书集成/方舆汇编/边裔典/第054卷 > 唐

### 太宗贞观十六年俱蜜遣使入贡

按《唐书太宗本纪》不载。按《西域传》，“似没者北接石
土俗与康同。役槃亦与康邻，出良马。俱蜜者治山中，
在吐火罗东北，南临黑河。其王突厥延陀种，贞观十
六年遣使者入朝。”

按《大唐西域记》。㤭赏弥国。〈旧曰拘睒弥国〉“周六千馀里。国大
都城周三十馀里。土称沃壤，地利丰植，粳稻多，甘蔗
茂。气序暑热，风俗刚猛。好学典艺，崇树福善。”伽蓝十
馀所，倾顿荒芜，僧徒三百馀人，学小乘教。天祠五十
馀所，外道实多。城内故宫中有大精舍，高六十馀尺，
有刻檀佛像，上悬石盖。邬陁衍那王〈唐言出爱旧云优填王讹也〉
之所作也。灵相间起，神光时照。诸国君王，恃力欲举，
虽多人众，莫能转移。遂图供养，俱言得真。语其源迹，
即此像也。初，如来成正觉已，上升天宫，为母说法，三
月不还。其王思慕，愿图形像，乃请尊者没特伽罗子，
以神通力，接工人上天宫，亲观妙相，雕刻栴檀。如来
自天宫还也，刻檀之像，起迎世尊。世尊慰曰：“教化劳
耶，开导末世，实此为冀。”精舍东百馀步有过去四佛
座及经行遗迹之所，其侧不远有如来井及浴室，井
犹充汲，室已颓毁。

浴室也。

城东南不远有故伽蓝，具史罗长者旧园也。中有窣
堵波，无忧王之所建立，高二百馀尺。如来于此数年
说法。其侧则有过去四佛座及经行遗迹之所，复有
如来发、爪窣堵波。

伽蓝东南重阁上有故砖室，世亲菩萨尝住此中，作
《惟识论》，破斥小乘，难诸外道。

伽蓝东庵没罗林中有故基，是无著菩萨于此作《显
扬圣教论》。

城西南八九里，毒龙石窟。昔者如来伏此毒龙，于中
留影，虽则传记，今无所见。其侧有窣堵波，无忧王之
所建也，高二百馀尺。傍有如来经行遗迹及发、爪窣
堵波，病苦之徒，求愿多愈。释迦法尽，此国最后，故上
自君王，下及众庶，入此国境，自然感伤，莫不饮泣，悲
叹而归。龙窟东北大林中行七百馀里渡。伽河，北
至迦奢布罗城，周十馀里，居人富乐。城傍有故伽蓝，
唯馀基址，是昔护法菩萨伏外道处。此国先王扶于
邪说，欲毁佛法，崇敬外道。外道众中召一论师，聪敏
高才，明达幽微者，作《邪书》千颂，凡三万二千言，非毁
佛法，扶正本宗。于是召集僧众，令相摧论，外道有胜，
当毁佛法；众僧无负，断舌以谢。是时僧徒惧有退负，
集而议曰：“慧日已沉，法桥将毁，王党外道，其可敌乎？
事势若斯，计将安出？”众咸默然，无竖议者。护法菩萨
年在幼穉，辩慧多闻，风范弘远，在大众中扬言赞曰：
“愚虽不敏，请陈其略。诚宜以我疾应王命。高论得胜，
斯灵祐也；微议堕负，乃穉齿也。然则进退有辞，法僧
无咎。”佥曰允谐。如其筹策，寻应王命，即昇论席。外道
乃提顿纲网，抑扬辞义，诵其所执，待彼异论。护法菩
萨纳其言而笑曰：“吾得胜矣。将覆逆而诵耶？为乱辞
而诵耶？”外道怃然而谓曰：“子无自高也。能领语尽，此
则为胜。”顺受其文，后释其义。护法乃随其声调，述其
文义，辞理不谬，气韵无差。于是外道闻已，欲自断舌。
护法曰：“断舌”非谢，改轨是悔。即为说法，心信意悟。王
舍邪道，遵崇正法，
护法伏外。道侧则有窣堵波，无忧王所建也。基虽倾
陷，尚高二百馀尺，是如来昔于此处六月说法。傍有
经行之迹及发爪窣堵波。自此北行百七八十里，至
鞞索迦国。〈中印度境〉

### 元宗开元 年俱蜜献胡旋舞女

按《唐书元宗本纪》，不载。按《西域传》：“开元中，俱蜜献
胡旋舞女，其王那罗延颇言为大食暴赋，天子但尉
遣而已。天宝时，王伊悉烂侯斤又献马。”

《杜阳杂编》：顺宗皇帝即位岁，拘弥国贡却火雀，一雄
一雌，履水珠，常坚冰，变昼草。其却火雀，纯黑，大小似
燕，其声清殆，不类寻常禽鸟，置于火中，火自散去。上
嘉其异，遂盛于水精，笼悬于寝殿，夜则宫人持蜡炬
以烧之，终不能损其毛羽。屦水珠色黑类铁，大于鸡
卵，其上鳞皴，其中有窍，云“持入江海内，可行于洪波
之上下。”上始不谓之实，遂命善浮者以五色丝贯之，
系于左臂，遣入龙池。其人则步骤于波上，若在平地，
亦潜于水中，良久复出，而遍体略无霑湿。上奇之，因
以御馔赐使人。至长庆中，嫔御试弄于海池上，遂化
为黑龙，入于池内。俄而云烟暴起，不复追讨矣。常坚
冰云，其国有大凝山，中有冰，千年不释。及赍至京师，
洁冷如故，虽盛暑赭日终不消，嚼之即与中国者无
异。变昼草有类芭蕉，可长三尺，而一茎千叶，树之则
百步内昏黑如夜。始藏于百宝匣中，其上缄以胡书。
上见而怒曰：“背明向暗之物，是何贵也。”遂命并匣焚
之于使前。使初不为乐，及退，谓鸿胪曰：“本国以变画
为异，今皇帝以向暗”为非，可谓“明德也。”

汉

### 武帝 年始通使于乌秅

按《汉书武帝本纪》，不载。按《西域传》：“乌秅国，王治乌
秅城，去长安九千九百五十里。户四百九十，口二千
七百三十三，胜兵七百四十人。东北至都护治所四
千八百九十二里，北与子合、蒲犁，西与难兜接。山居
田石间，有白草，累石为室，民接手饮，出小步马，有驴
无牛。其西则有县度去阳关五千八百八十八里，去都”护治所五千二十里。《县度》者，石山也。谿谷不通，以
绳索相引而度云。